માતા પણ દુન્યવી લાગણીઓ થી પર કઈ રીતે હોઈ શકે? માતાને પણ રાગ છે દ્વેષ છે. ગમા છે અણગમા છે. માતા ને પણ કોઈ પણ ઉંમરે પ્રેમ ની ભૂખ હોય છે. તે શારીરિક પણ હોઈ શકે માનસિક પણ હોઈ શકે. માતાને ભગવાનનું કોચલું પહેરાવી દો પછી ક્યાં જાય? બિચારી મનોમન પીડાયા કરે, દુણાયા કરે, દુખી થયા કરે, માનસિક રીતે રોગી થયા કરે, બીમાર રહ્યા કરે, સહાનુભુતિ મેળવવા પણ બીમાર રહ્યા કરે. ભગવાનને કશાની જરૂર પડે ભાઈ? એની એક વાર પૂજા કરી લેવાની, પછી એની સામે કોણ જુએ છે? મધર્સ ડે ઉજવી લેવાનો, એના ગુણગાન ગઈ લેવાના, કવિતાઓ બનાવી લેવાની. ફૂલ આપી દેવાના. એને પુચ્છ્યું ખરું માં તારે શું જોઈએ છે? માથે હાથ ફેરવ્યો? હા!!ભાઈ હા!!માથે હાથ ફેરવાનારી ને પણ કોઈ એના માથે હાથ ફેરવે એવી ઈચ્છા થતી હોય છે. “ગરમ લોહીના પ્રાણી માટે સ્પર્શ એક શારીરિક જરૂરિયાત હોય છે.” માતા ભલે એંસી વરસ ની થઇ હોય પણ એના માથે દિવસમાં એકવાર હાથ ફેરવો. એણે આખી જીંદગી તમારા માથે હાથ ફેરવ્યો છે. માટે તમે જીવતા રહ્યા છો.